ตลาดหุ้นเอเชียแดงกันถ้วนหน้า วิตกความขัดแย้งต่างประเทศ
ตลาดหุ้นเอเชียลดลงเช้านี้ นักลงทุนวิตกสถานการณ์การเมืองต่างประเทศ
6 มิ.ย. 2560

ตลาดหุ้นเอเชียปรับตัวลดลงในช่วงเช้าวันนี้ โดยได้รับแรงกดดันจากตลาดหุ้นนิวยอร์กที่ปิดลบเมื่อคืน เนื่องจากความกังวลเกี่ยวกับสถานการณ์การเมืองในต่างประเทศ ซึ่งรวมถึงเหตุการณ์โจมตีกรุงลอนดอน และข่าวชาติอาหรับได้ประกาศตัดความสัมพันธ์ทางการทูตกับกาตาร์
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,122.26 จุด ลดลง 48.56 จุด, ดัชนี SSE Composite ตลาดหุ้นจีนเปิดวันนี้ที่ 3,084.54 จุด ลดลง 7.12 จุด, ดัชนี HSI ตลาดหุ้นฮ่องกงเปิดวันนี้ที่ 25,819.53 จุด ลดลง 43.46 จุด, ดัชนี TAIEX ตลาดหุ้นไต้หวันเปิดวันนี้ที่ 10,213.17 จุด ลดลง 13.67 จุด
ขณะที่ ดัชนี FTSE STI ตลาดหุ้นสิงคโปร์เปิดวันนี้ที่ 3,237.51 จุด ลดลง 0.80 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,787.49 จุด ลดลง 0.46 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 8,019.20 จุด เพิ่มขึ้น 17.82 จุด ส่วนตลาดหุ้นเกาหลีใต้ปิดทำการวันนี้ เนื่องในวัน Memorial Day
ทั้งนี้ เหตุก่อการร้ายโจมตีกรุงลอนดอนเมื่อวันเสาร์ที่ผ่านมานั้น ส่งผลให้มีผู้เสียชีวิต 7 คนและบาดเจ็บอีกจำนวนมาก โดยเหตุการณ์ดังกล่าวเกิดขึ้นก่อนที่การเลือกตั้งทั่วไปของอังกฤษจะมีขึ้นในวันพฤหัสบดีที่ 8 มิ.ย.นี้
สำหรับ เหตุการณ์โจมตีกรุงลอนดอนครั้งล่าสุดนี้ได้ฉุดคะแนนนิยมพรรคอนุรักษ์นิยมของนางเทเรซา เมย์ นายกรัฐมนตรีอังกฤษ ถดถอยลงอีก และยังส่งผลให้เกิดความไม่แน่นอนการเมืองของอังกฤษ หลังจากที่ก่อนหน้านี้ คะแนนนิยมของนางเทเรซา เมย์ ไดรับผลกระทบอย่างหนักจากเหตุการณ์ลอบวางระเบิดในเมืองแมนเชสเตอร์ เมื่อวันที่ 22 พ.ค.ที่ผ่านมา
ขณะเดียวกันมีรายงานว่า ประเทศอาหรับหลายประเทศ ซึ่งรวมถึง บาห์เรน ซาอุดิอาระเบีย สหรัฐอาหรับเอมิเรตส์ อียิปต์ เยเมน ลิเบีย และมัลดีฟส์ ได้ประกาศตัดความสัมพันธ์ทางการทูดกับกาตาร์ โดยอ้างเหตุผลว่ากาตาร์ให้การสนับสนุนกลุ่มก่อการร้าย และบ่อนทำลายเสถียรภาพในภูมิภาค